CELEX: 32020L0612
Language: mt
Date: 2020-05-04 00:00:00
Title: Direttiva tal-Kummissjoni (UE) 2020/612 tal-4 ta’ Mejju 2020 li temenda d-Direttiva 2006/126/KE tal-Parlament Ewropew u tal-Kunsill dwar il-liċenzji tas-sewqan (Test b’rilevanza għaż-ŻEE)

5.5.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 141/9
               
            
         DIRETTIVA TAL-KUMMISSJONI (UE) 2020/612
         tal-4 ta’ Mejju 2020
         li temenda d-Direttiva 2006/126/KE tal-Parlament Ewropew u tal-Kunsill dwar il-liċenzji tas-sewqan
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva 2006/126/KE tal-Parlament Ewropew u tal-Kunsill tal-20 ta’ Diċembru 2006 dwar il-liċenzji tas-sewqan (1), u b’mod partikolari l-Artikolu 8 tagħha,
         Billi:
         
                     (1)
                  
                  
                     Id-dispożizzjonijiet speċifiċi eżistenti dwar il-possibbiltà tal-Istati Membri li jiddeċiedu li ma tiġi rreġistrata l-ebda restrizzjoni fuq vetturi bi trażmissjoni awtomatika fuq il-liċenzja tas-sewqan ta’ detenturi ta’ liċenzja tas-sewqan għall-vetturi tal-kategorija C, CE, D u DE, jenħtieġ li jiġu estiżi għad-detenturi ta’ liċenzji tas-sewqan għall-vetturi tal-kategorija BE, C1, C1E, D1 u D1E meta l-applikant ikun diġà detentur ta’ liċenzja tas-sewqan maħruġa fuq vettura bi trażmissjoni manwali f’mill-inqas waħda mill-kategoriji li ġejjin: B, BE, C, CE, C1, C1E, D, DE, D1 jew D1E.
                  
               
                     (2)
                  
                  
                     Jenħtieġ li l-estensjoni titwettaq fid-dawl tal-progress tekniku, b’mod partikolari sabiex jitqies l-iżvilupp u l-użu dejjem akbar fl-industrija tat-trasport, ta’ vetturi aktar moderni, sikuri u li jniġġsu inqas mgħammra b’firxa wiesgħa ta’ sistemi ta’ trażmissjoni semiawtomatiċi, awtomatiċi jew ibridi. Barra minn hekk, is-simplifikazzjoni tar-restrizzjonijiet eżistenti fuq is-sewqan ta’ vetturi awtomatiċi, tnaqqas il-piż amministrattiv u finanzjarju fuq il-partijiet ikkonċernati, inklużi l-SMEs u l-mikrointrapriżi li joperaw fil-qasam tat-trasport bit-triq.
                  
               
                     (3)
                  
                  
                     Ir-rekwiżiti tal-muturi tal-vetturi tat-test tal-kategorija A2 li għandhom jintużaw waqt it-test tal-ħiliet u l-komportamenti, jeħtieġ li jiġu adattati għall-progress tekniku, b’mod partikolari għall-magni ta’ kombustjoni u għall-iżvilupp tax-xażi u għall-użu usa’ tal-muturi elettriċi. Jenħtieġ li l-adattament tal-ispeċifikazzjonijiet tekniċi għall-vetturi tat-test tal-kategorija A2 jiżgura li l-applikanti jiġu ttestjati fuq vetturi li huma rappreżentattivi tal-kategorija li għaliha tinħareġ il-liċenzja tas-sewqan.
                  
               
                     (4)
                  
                  
                     Għalhekk, id-Direttiva 2006/126/KE jenħtieġ li tiġi emendata skont dan.
                  
               
                     (5)
                  
                  
                     Skont id-Dikjarazzjoni Politika Konġunta tat-28 ta’ Settembru 2011 tal-Istati Membri u l-Kummissjoni dwar id-dokumenti ta’ spjegazzjoni (2), l-Istati Membri impenjaw ruħhom li f’każijiet ġustifikati, jakkumpanjaw in-notifika tal-miżuri ta’ traspożizzjoni tagħhom b’dokument wieħed jew aktar li jispjegaw ir-relazzjoni bejn il-komponenti ta’ direttiva u l-partijiet korrispondenti tal-istrumenti ta’ traspożizzjoni nazzjonali.
                  
               
                     (6)
                  
                  
                     Il-miżuri previsti f’din id-Direttiva huma skont l-opinjoni tal-Kumitat dwar il-liċenzji tas-sewqan,
                  
               ADOTTAT DIN ID-DIRETTIVA:
         
            Artikolu 1
            L-Anness II tad-Direttiva 2006/126/KE huwa emendat skont l-Anness ta’ din id-Direttiva.
         
         
            Artikolu 2
            
               1.   Sa mhux aktar tard mill-1 ta’ Novembru 2020, l-Istati Membri għandhom jadottaw u jippubblikaw il-liġijiet, ir-regolamenti u d-dispożizzjonijiet amminstrattivi neċessarji biex jikkonformaw ma’ din id-Direttiva. Għandhom jikkomunikaw minnufih lill-Kummissjoni t-testi ta’ dawk id-dispożizzjonijiet.
               Dawn għandhom japplikaw dawk id-dispożizzjonijiet mill-1 ta’ Novembru 2020.
               Meta l-Istati Membri jadottaw dawk id-dispożizzjonijiet, dawn għandhom jirreferu għal din id-Direttiva jew ikunu akkumpanjati minn din ir-referenza waqt il-pubblikazzjoni uffiċjali tagħhom. L-Istati Membri għandhom jiddeċiedu kif għandha ssir din ir-referenza.
            
            
               2.   L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li jadottaw fil-qasam kopert minn din id-Direttiva.
            
         
         
            Artikolu 3
            Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Artikolu 4
            Din id-Direttiva hija indirizzata lill-Istati Membri.
         
         
            Magħmul fi Brussell, l-4 ta’ Mejju 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 403, 30.12.2006, p. 18.
         
            (2)  ĠU C 369, 17.12.2011, p. 14.
      
      
         
            ANNESS
            L-Anness II tad-Direttiva 2006/126/KE huwa emendat kif ġej:
            
                        (a)
                     
                     
                        Il-punt 5.1.3. huwa sostitwit b’dan li ġej:
                        “5.1.3. Dispożizzjonijiet speċifiċi dwar vetturi tal-kategorija BE, C, CE, C1, C1E, D, DE, D1 u D1E
                        L-Istati Membri jistgħu jiddeċiedu li ma tiġi rreġistrata l-ebda restrizzjoni fuq vetturi bi trażmissjoni awtomatika fuq il-liċenzja tas-sewqan għal vetturi tal-kategorija BE, C, CE, C1, C1E, D, DE, D1 jew D1E msemmija fil-punt 5.1.2, meta l-applikant ikun diġà detentur ta’ liċenzja tas-sewqan maħruġa fuq vettura bi trażmissjoni manwali f’mill-inqas waħda mill-kategoriji li ġejjin: B, BE, C, CE, C1, C1E, D, D1 jew D1E, u jkun wettaq l-azzjonijiet deskritti fil-punt 8.4 matul it-test ta’ ħiliet u ta’ komportament.”.
                     
                  
                        (b)
                     
                     
                        Fil-punt 5.2, it-tieni subparagrafu tat-tieni subtitolu “Kategorija A2”, huwa sostitwit b’dan li ġej:
                        “Jekk il-mutur jaħdem b’magna ta’ kombustjoni interna, il-kapaċità kubika għandha tkun ta’ mill-inqas 250 cm3.”.